Louise Frevert (DF), 2002-05-03:
Det er jo ikke første gang, at Dansk Folkeparti fremsætter et forslag om førstehjælp.
Det har vi gjort flere gange
tidligere, og jeg vil ved denne lejlighed påpege, at jeg rent faktisk i januar stillede et spørgsmål til Københavns Kommune om, hvorvidt man havde tænkt sig at gøre faget førstehjælp og brandbekæmpelse med håndildslukker obligatorisk for skolebørn i 8. og 9. klasse. Hertil svarede uddannelses- og ungdomsforvaltningen, at det havde man ikke tænkt sig, og det er nok, fordi man ikke havde gjort sig klart, at man kunne foranstalte sådanne kurser inden for den givne ramme.
Med dette forslag har Dansk Folkeparti tænkt sig at bruge den udvidede model, så de unge mennesker i 9. klasse kan få et gennemgribende indblik i, hvad førstehjælp
indebærer.
Men det er da helt sikkert, at vi er parat til at gå ned til 12 timers varighed, for at kursus kan omfatte hjertemassage og kunstigt åndedræt.
Man skal være klar over, at Hjerteforeningen skønner, at ca. 4.500 danskere hvert år får hjertestop uden for hospitalet, og at kun 100 personer overlever, dvs. 2 pct.
Vi vil være i stand til at redde i hvert fald 500 mennesker med en forbedret indsats.
Man har den erfaring fra USA, at overlevelse ved hjertestop kan forøges med 20 pct., hvis alarmering, livreddere, førstehjælp og professionel assistance fungerer optimalt.
Alle kan lære at hjælpe ved hjertestop.
Hver dag rammes 10 danskere af hjertestop uden for hospitalet.
De har kun mulighed for at overleve, hvis nogen i nærheden kan yde dem den nødvendige hjælp til genoplivning.
Mange er tilbageholdende, og alt for få ved, hvad man skal gøre, indtil ambulancen når frem med det nødvendige genoplivningsudstyr.
Patienten har kun mulighed for at
overleve, hvis nogen i nærheden kan yde den nødvendige hjælp til genoplivning.
Mange unge mennesker er frygtelig bange for sygdom og død.
I vort moderne samfund passer vi ikke selv vore gamle.
Syge er på hospitalet.
De fleste unge mennesker aner simpelt hen ikke, hvordan de skal tackle en situation med et menneske, der falder om af et hjerteslag.
Det kunne også ske i deres nære hverdag.
Det kunne være en skolelærer, der faldt om, eller i forbindelse med transport eller på indkøbsstedet, idet hjertestop eller anden sygdom, f.eks. epilepsi, kan opstå hos alle, unge som ældre.
Derfor indicerer alt, at førstehjælpskurset skal foregå så tidligt som overhovedet muligt i et menneskes liv.
I Dansk Folkeparti anser vi det for at være 15-16-års-alderen, der vil være det rigtige tidspunkt.
Vi vil endda sige, at kan vi finde et flertal her i salen, der vil være med til en anden løsning, eksempelvis ved andre uddannelsesinstitutioner, hvor de unge mennesker er et par åre ældre, så er vi parate til at gå ind i de forhandlinger under udvalgsarbejdet.
Det, der er vigtigt for os, er, at vi får taget hul på hele debatten om førstehjælpskurser, da det er en så vigtig foranstaltning og så vigtigt, at alle får kendskab til det.
Der findes mange arbejdspladser, hvor medarbejderne ikke aner, hvordan de skal give hjertemassage, og det er meget for dårligt.
Lad mig så spørge medlemmerne her i salen: Hvor mange af de ærede medlemmer har egentlig fået et førstehjælpskursus? Og hvor mange af de ærede medlemmer vil egentlig være i stand
til at kunne hjælpe i tilfælde af en ulykke eller et uheld, der indtræffer her i salen?